Divina largitate sanccitum est ut de rebus transitoriis æterna merces valeat promereri. Quapropter ego, in Dei nomine, Fredelo, venturi judicii examen precavens, presentisque seculi crebrescentes [ruinas pertimescens, divina pietate conpunctus, pro meorum remissione peccatorum, vel fratrum, seu omnium parentum meorum atque omnium fidelium cristianorum,] dono aliquid de jure meæ proprietatis Deo ac sanctis apostolis ejus Petro et Paulo, in monasterio et villa Cluniaco, cui domnus Odo abba preesse videtur: hoc est mansus I, in Perciaco, ubi manet Grimoldus cum uxore sua et duobus infantibus, et alius cortilis in ipso manso, in quo residet Sinoldus, similiter cum uxore sua et infante I; est etiam et alius servus, nomine Gislerius, una cum uxore et duobus filiis; clausus vero I indominicatus in Foiciario, et plantæ III juxta sitæ. Est quoque et omnis medietas de illa hereditate, quam Genesius, pater meus, in Cortiniaco adquisivit, sicut insertum est in carta divisionali quam ipse inter me et fratrem meum Gauzbertum fecit. Hæc omnia cum supradictis mancipiis, [terris, vineis, pratis, silvis, pascuis, aquis aquarumve decursibus, quesitis et adinquirendis, vel quicquid ad hanc hereditatem videtur pertinere, a die presente et deinceps] dono, trado atque transfundo, [ad habendum, tenendum, commutandum, et faciendum quicquid fratres ipsius loci melius elegerint]. Denique offero Deo et sanctissimis apostolis ejus jam dictis Petro et Paulo, ac eidem abbati vel ipsi congregationi, quod mihi his omnibus carius est, videlicet dilectum filium meum, nomine Widonem, ut ibi perpetualiter in communi socialitate fratrum secundum regulam beati Benedicti vivendo permaneat. Dono siquidem et tercium mansum indominicatum cum Landetrude et infantibus ejus III, in eadem villa Perciaco, [ubi quondam mansit Gisloldus, cum terris, vineis, pratis, silvis, pascuis, aquis aquarumve decursibus, quesitis et adinquirendis, vel quicquid ad hunc mansum pertinere videtur,] preter illum tantum curtilem ubi Arembertus sedet, totum [et] ad integrum Deo et beatis apostolis ejus in memorato loco dono, trado atque transfundo, ea ratione ut, quamdiu ego vixero, usufructuario, sub censu denariorum VI, istum solummodo tercium mansum teneam; [post meum quoque discessum et corpus meum ad sepeliendum et ipse mansus ad recipiendum,] pro remedio animæ meæ et patris mei, [vel matris et fratrum, seu Arloldi monachi, in predicto monasterio revertatur]. Hæ scilicet res sunt sitæ in pago Matisconense, in agro Catgiacinse, in villis supradictis Perciaco et Cortiniaco. Si quis forte (quod absit!) [aliquam concussionem inferre temptaverit, primum quidem iram Dei omnipotentis incurrat, auferatque Deus partem illius de terra vivencium et deleat nomen ejus de vitæ libro, a liminibus quoque æcclesiarum et consorcio cristianorum extraneus habeatur, et cui litem intulit auri libras X coactus exsolvat,] et hæc donatio semper firma permaneat, stipulatione adnixa. Signum Fredelonis, qui hanc donationis auctoritatem fieri et firmare rogavit. Signum Vulfildis, uxoris ejus, quæ consensit, et recepit pro hac carta unum mansum in concamio in pago Cavillonense, in villa Nantoni. Signum Widonis, filii ejus, qui firmavit. [S. Alboeni. S. Gerbanni. S. Arnaldi. S. Stormenii. S. Adalbaldi. S. Isnardi. S. Aremberti. S. Achardi.] Data mense febroario, anno XIII regnante Rodulfo rege. Hildebranus, ad vicem cancellarii, scripsit.